Kan Venstre komme til å gå inn i regjering eller inngå en ny samarbeidsavtale? Partileder Trine Skei Grande utelukker ingenting.

– Akkurat nå er vi ikke kategoriske på noen ting, sier Grande til NTB.

Hun er i skyene over valgresultatet og sier Venstre har brutt en «magisk forbannelse». Partiet har aldri vært over sperregrensen på 4 prosent i to valg på rad siden ordningen med utjevningsmandater ble innført i 1989.

– Vi er klare for å snakke med de andre borgerlige partiene og avventer statsministerens møteplan. Men jeg håper jeg kan ta en langhelg fri, sier Grande til NTB.

Etter et sentralstyremøte i Venstre tirsdag sier Grande til NRK at det er stortingsgruppen som skal ta stilling til regjeringssamarbeid.

– Og akkurat nå er den på åtte, men jeg aner ikke hvilke åtte, så vi må få muligheten til å konstituere oss først.

- Høyre og KrF vårt førstevalg

Grande vil på direkte spørsmål ikke utelukke at partiet kan komme til å gå inn i regjeringen eller inngå en ny samarbeidsavtale.

– Vi gikk ikke til valg på en samarbeidsavtale, men det gjorde vi ikke for fire år siden heller. Når det gjelder regjering, er vårt førstevalg en blågrønn regjering med Høyre og KrF. Det kommer vi fortsatt til å jobbe for, sier hun.

Grande mener det fortsatt er viktig for sentrumspartienes samlede innflytelse at Venstre og KrF holder sammen, selv om de i neste periode vil være på vippen hver for seg. Et samarbeid med Ap og de rødgrønne går hun langt i å avvise.

– Vi gikk til valg på Erna som statsminister. Det kødder vi ikke med, sier hun.

- Ingen planer

Da statsminister Erna Solberg (H) fikk spørsmål om eventuelle endringer i regjeringen på sin pressekonferanse klokken 12, svarte hun:

- Jeg har ingen planer om å bytte ut noen nå.

Gunnar Stavrum: Nå må Jonas Gahr Støre kjempe for sitt politiske liv

- Nytt for meg

Statsviter og valgforsker Anders Todal Jenssen. Foto: Lars Brock Nilsen

Nettavisen snakket med professor Anders Todal Jenssen ved NTNU tirsdag morgen.

- Hva tror du om et mulig utvidet regjeringssamarbeid hvor Venstre er med?

- Det er nytt for meg, den invitasjonen vil jeg gjerne se før jeg kommentere videre, svarer han.

Professoren mener det blir mye opp til Ap om Solberg-regjeringen holder i fire nye år:

- Med SV og Sp på krigsstien, kommer Ap til å avgjøre dette.

Todal Jenssen er ikke overasket over valgresultatet.

- Nei, det ble innertier for meg når det gjelder den endelige fasiten, sier han fornøyd.

Erik Stephansen: Legg vekk arrogansen og besvergelsene, Ap

Har du sett denne videoen?